b'\n_START_ARTICLE_\nA\xc5\xa1ur-ubalit I.\n_START_SECTION_\n\xc5\xbdivotopis\n_START_PARAGRAPH_\nVe\xc4\x87 za vlasti A\xc5\xa1ur-ubalitova oca, Eribe-Adada I., Asirija stje\xc4\x8de neovisnost od kraljevstva Mitanija, \xc5\xa1to je nazna\xc4\x8dilo pojavu Asirije kao mo\xc4\x87noga carstva. Ipak, i A\xc5\xa1ur-ubalit morat \xc4\x87e voditi borbe na zapadu kako bi smanjio utjecaj Hetita. On je ujedno bio i prvi vladar koji se i slu\xc5\xbebeno nazvao "kraljem Asirije"._NEWLINE_A\xc5\xa1ur-ubalitova k\xc4\x87i udala se za babilonskoga kralja, pa je njegov unuk tako postao vladar Babilonije, u \xc4\x8demu mu je pomogao sam A\xc5\xa1ur-ubalit. Do\xc5\xa1lo je do pobune te je A\xc5\xa1ur-ubalitov unuk svrgnut i ubijen, a na njegovo mjesto postavljen drugi kralj._NEWLINE_A\xc5\xa1ur-ubalita je naslijedio njegov sin Enlil-nirari._NEWLINE_Me\xc4\x91u diplomatskim spisima iz Amarne, koji su stizale faraonima Amenhotepu III. i Eknatonu, na\xc4\x91ena su i dva pisma A\xc5\xa1ur-ubalita I. U tim pismima A\xc5\xa1ur-ubalit navodi svoga prethodnika, A\xc5\xa1ur-nadin-ahea II., kao svoga "oca" i "prethodnika", a ne svoga pravoga oca, Eribu-Adada I., \xc5\xa1to je neke znanstvenike dovelo do zaklju\xc4\x8dka da mo\xc5\xbeda A\xc5\xa1ur-ubalit iz Amarne nije isti kao i A\xc5\xa1ur-ubalit I. No, postoje i drugi slu\xc4\x8dajevi vladara koji, pi\xc5\xa1u\xc4\x87i faraonima, svoje prethodnike nazivaju o\xc4\x8devima, premda im to zapravo nisu bili. A\xc5\xa1ur-ubalit vjerojatno se poziva na A\xc5\xa1ur-nadin-ahea, jer je ovaj odr\xc5\xbeavao dopisivanje s egipatskim faraonima, \xc5\xa1to nije bio slu\xc4\x8daj s njegovim pravim ocem, Eribom-Adadom.'